Kaip atpažinti ir įgyvendinti gerąsias „Tūkstantmečio mokyklų“ programos patirtis

Birštono savivaldybės administracijos Švietimo kultūros ir sporto skyriaus vedėja Jolita Jablonskienė ir Birštono gimnazijos direktorius Alvydas Urbanavičius dalyvavo Tūkstantmečio mokyklų programos renginyje „Gerosios savivaldybių praktikos: kaip atpažinti ir įgyvendinti“, kuris 2025 m. sausio 22 d. vyko Kaišiadorių Vaclovo Giržado progimnazijoje. Renginio tikslas – stiprinti gebėjimus, atpažinti programos metu įgytas gerąsias praktikas ir jas įgyvendinti. Programos vadovė Judita Šarpienė supažindino susirinkusius su tuo, kaip toli jau esame nuėję nuo pirminių minčių iki šios dienos, kiek jau yra įgyvendinta. Programoje dalyvauja 58 savivaldybės, 270 mokyklų, 138 000 mokinių, 250 veiklų koordinatorių, įgyvendinta 4000 veiklų, skirtų mokyklų veiklai tobulinti.
Renginio metu buvo pristatyti programoje dalyvaujančių savivaldybių gerųjų praktikų pavyzdžiai. Kaišiadorių Algirdo Brazausko gimnazijos direktorė, Jolita Morkūnaitė pristatė gimnazijos veiklą STEAM srityje. Pasak pranešėjos STEAM veiklai sėkmingai organizuoti reikia stipraus ugdymo turinio ir stiprių mokytojų, todėl gimnazija orientavosi į mokytojų kvalifikacijos tobulinimą ir STEAM ugdymo aprašų rengimą.
Lazdijų r. Veisiejų Sigito Gedos gimnazijos mokytoja, STEAM koordinatorė ir įtraukiojo ugdymo koordinatorė, Rasa Rutkauskienė pristatė patirtį apie partnerystės ir dalinimosi svarbą „giliam“ mokymuisi. Šios gimnazijos mokytojai ir mokiniai ieškodami problemų sprendimo kelių, mokėsi reflektuoti, išsiaiškinti savo poreikius, valdyti informaciją ir komunikuoti, kūrė naujus technologinius sprendimus, skirtus mokytojams tobulėti.
Rima Šivickienė, Pasvalio savivaldybės administracijos Švietimo, kultūros ir sporto skyriaus vyriausioji specialistė pasidalino Visos dienos mokyklos patirtimis ir VDM reikšme tenkinant bendruomenės poreikius.
Loreta Kaltauskienė iš Klaipėdos r. Priekulės Ievos Simonaitytės gimnazijos pasidžiaugė kiekvieno mokinio mokykloje pildomo Mokinio asmeninės ūgties dienoraščio teikiamomis naudomis, dienoraščio įveiklinimu, siekiant asmeninių tikslų ir įgyvendinant visas TŪM tobulintinas veiklos sritis.
Po pristatytų gerųjų praktikų dalyviai buvo paskirstyti į kūrybines dirbtuves, kuriose buvo nagrinėjami konkretūs TŪM praktikų pavyzdžiai, diskutuojama apie laukiančius iššūkius ir galimus jų sprendimo būdus. Birštono savivaldybės administracijos Švietimo kultūros ir sporto skyriaus vedėjai Jolitai Jablonskienei teko atsakomybė pristatyti ir apginti savo grupės pateiktas įžvalgas ir siūlymus.
Renginio pabaigoje vykusios panelinės diskusijos metu prieita išvados, kad dalinimasis gerąja patirtimi mums padeda rasti gerus sprendimus, kurie padeda tobulėti patiems ir tobulinti įstaigos, kurioje dirbame, veiklą, siekti geresnių mokinių pasiekimų.

